અમદાવાદઃ ગાંધીનગરની જુદી જુદી સોસાયટીમાં તસ્કરોએ તરખાટ મચાવી એક જ રાતમાં અાઠ મકાનનાં તાળાં તોડતાં રહીશોમાં ગભરાટની લાગણી જન્મી છે. પોલીસે ડોગ સ્ક્વોડની મદદથી સઘન તપાસ શરૂ કરી છે. ગાંધીનગરમાં કુડાસણ અને રાદેસણ વિસ્તારમાં અાવેલી ત્રણ સોસાયટીને તસ્કરોએ ટાર્ગેટ બનાવી હતી. શિયાળાની ઠંડીના કારણે લોકો ઘરમાં ભરાઈ મીઠી ઊંઘ માણી રહ્યા હતા ત્યારે તસ્કરોએ અા તકનો લાભ લઈ સનરાઈઝ બંગલોઝ, સુયશ સ્ટેટસ અને પ્રમુખપાર્ક સોસાયટીના અાઠ જેટલા મકાનોના તાળા તોડી ઘરેણાં, રોકડ રકમ અને અન્ય માલમતાની ચોરી કરી હતી. સનરાઈઝ બંગલોઝમાં સીસીટીવી કેમેરા લાગેલા હોય અા તસ્કર ટોળકી કેમેરામાં કેદ થઈ ગઈ છે. પોલીસે સીસીટીવીના ફૂટેજના અાધારે ગુનેગારોની સઘન શોધખોળ શરૂ કરી છે. અા ઉપરાંત પોલીસે ડોગ સ્ક્વોડની મદદથી પણ તપાસ અાદરી છે. એક સાથે અાઠ મકાનના તાળાં તૂટતાં લોકોમાં ભયની લાગણી પ્રસરી છે. ગાંધીનગરમાં તસ્કરોને મોકળું મેદાન ન મળે તે માટે પોલીસે સઘન પેટ્રોલિંગ શરૂ કર્યું છે.